TOIMINTAKERTOMUS 2016–2017

Vanhempainilta

Lukuvuosi alkoi vanhempainyhdistyksen osalta vanhempainillan kahvituksen järjestämisellä 25.8.2016.

Retki Museojunaan ja Lasten maatalousnäyttelyyn Jokioisille

Lauantaina 10.9 klo 9 starttasi melkein täysi bussilastillinen iloisia retkeläisiä Kortelan koululta kohti Humppilaa. Bussi vaihtui Humppilassa Jokioisten museorautatieyhdistyksen ylläpitämään höyryjunaan, jolla matkustettiin Jokioisille.

Minkiössä pysähdyttiin sen verran, että jokainen matkustaja sai käydä ostamassa pientä purtavaa aseman kahvilasta. Noin tunnin kestävän matkan aikana nähtiin kauniita, joskin hieman sumuisia, maalaismaisemia. Konduktööri kävi leimaamassa jokaisen matkustajan lipun ja laitettiinpa joissain vaunuissa oleviin kamiinoihinkin tuli lämmittämään matkustajia viilenevässä syyssäässä.

Sateen sattuessa kohdalle Jokioisilla retkiväki hyppäsi taas bussiin, millä siirryttiin Maaseudun esittelypuistoon Elonkiertoon ja siellä pidettävään lasten maatalousnäyttely Mansikkiin. Aurinko alkoi suosia näyttelyväkeä ja reilu neljä tuntia kuluikin kuin siivillä siellä. Paikalla oli ohjelmaa ja nähtävää yllin kyllin. Mm. lampaiden paimennusnäytöksiä, alpakkaesittelyä, poniratsastusta, paljon erilaisia eläimiä, traktoriajelua – sekä itse ajaen, että peräkärryssä istuen, suunnistusharrastuksen esittelyä ym. Yksi suosituimmista, niin aikuisten kuin lastenkin mielestä, oli hamppulabyrintti.

Itse Elonkierto-puistoon tutustuminen taisi jäädä monille aika vähälle, koska kaikkea muuta nähtävää oli niin paljon. Mutta toivottavasti retki antoi kävijöille kipinän poiketa Elonkiertoon toisella kertaa, tutustumaan itse puistoon ilman mitään erityistä tapahtumaa, sillä sielläkin riittää paljon mielenkiintoista katseltavaa ja opittavaa.

Puoli viiden aikaan bussi nouti retkiväen ja suuntasi takaisin Kortelaan. Retki oli onnistunut, osallistujat tyytyväisiä ja kaikesta näkemästään ja kokemastaan väsyneitä.

Kahvitus koulun 60-vuotisjuhlassa

Vanhempainyhdistys järjesti kakkutarjoilun ja kahvituksen Kortelan koulun 60-vuotisjuhlassa, joka pidettiin 1.9.16 klo 9:00 alkaen koululla. Koululle oli kutsuttu 60 vuotta sitten ekaluokan aloittaneet oppilaat ja heidän opettajansa, Eila Urponen. Koululla pidettiin myös avoimet ovet ko. päivänä ja oppilaiden vanhempia ja isovanhempia kävi päivän mittaan tutustumassa oppitunteihin, yhteensä n. 60 henkilöä.

Syyskokous

22.9. pidettiin syyskokous, jossa hallituksen puheenjohtajaksi valittiin edelleen Annukka Laitonen. Hallituksen jäsenistä erovuorossa olivat Hanna Hakanen, Riikka Raski, Mari Niittymaa ja Hanna Haaslahti valittiin uudelleen jäseniksi. Heli Marttinen jatkaa hallituksen jäsenenä. Petri Marttinen erosi hallituksesta omasta pyynnöstään. Hallituksen uusiksi jäseniksi valittiin Tanja Ahtiainen ja Noora Pohjola. Opettajajäsenenä toimii Heidi Wikholm vuoden loppuun asti. Varapuheenjohtajana jatkaa Riikka Raski, rahastonhoitajana Hanna Hakanen ja sihteeriksi valittiin Mari Niittymaa. Jäsenmaksun suuruudeksi päätettiin 5 eur / perhe / kausi. Varsinaisiksi tilintarkastajiksi valittiin Helena Haaslahti ja Antti Hakanen. Varatilintarkastajiksi valittiin Tuija Kalli ja Jarkko Manninen. Yhdistyksen tiedotuskanaviksi sovittiin Wilma, Pedanet, reissuvihkon välissä toimitettavat tiedotteet ja koulun ilmoitustaulu.

Urheilupäivä 8.10.16

Urheilupäivänä 8.10.2016 pidettiin talviharjoitteluhallilla buffetia, jossa myynnissä oli täytettyjä voileipiä, pullaa, suklaaneliöitä, makeisia sekä kahvia, teetä ja mehua.

Retki Turun Superparkiin

Pyhäinpäivänä 5.11.2016 klo 9:45 lähdettiin täpötäydellä bussilla kohti Turkua ja Superparkia. Mukana oli oppilaita lähes joka luokalta sekä heidän huoltajiaan ja sisaruksiaan. Kukaan retkeläisistä ei ollut aiemmin käynyt Superparkissa, joten käytännöt ja temppuilupaikat olivat kaikille aluksi uusia. Paikka tuli kuitenkin päivän aikana tutuksi ja jokaiselle muodostui omat suosikkipaikkansa siellä.

Superparkista löytyi tekemistä varmaankin jokaisen makuun. Oli trampoliineja, vaahtomuoviallas, kiipeilyseinää, polkuautoja, skeittiramppeja, monenlaista kiipeilytornia ym., erilaisia jalkapallo- tai muita pallopelipaikkoja ja monenlaista muuta.

Jokainen sai käydä päivän aikana syömässä haluamassaan ravintolassa. Kotimatkalle lähdettiin klo 15:30. Osa olisi jatkanut vielä rutkasti pidempäänkin, mutta kaiken kaikkiaan siellä vietetty aika taisi olla melko sopivan mittainen.

Isien ja lasten toimintailta 24.11.2016

Isille ja lapsille järjestettiin toimintailta 24.11.2016 Kortelan koululla klo 18-20. Yhteensä noin nelisenkymmentä lasta ja aikuista saapui viettämään mukavaa peli-iltaa. Illan aikana oli mahdollista pelata erilaisia lautapelejä ja sählyä.

Myös mestariletittäjä Matti Airola saapui paikalle opastamaan isiä/isoisiä letityksen saloihin sekä loihtimaan tytöille mitä hienompia lettejä.

Pelailujen ja letitysten lomassa oli mahdollista hakea naposteltavaa. Pelit ja letitykset sujuivat mukavasti ja väki viihtyi hyvin illassa. Kiitos jälleen kaikille mukanaolleille kivasta illasta!

Glögi- ja joulutorttutarjoilu koulujuhlassa 1.12.2017

Vanhempainyhdistys tarjoili kaikille koulujuhliin osallistujille koulun 60-vuotistaipaleen kunniaksi glögi- ja joulutorttutarjoilun 1.12.2016

Lasketteluretki Ellivuorelle 11.2.2017

Viimevuotiseen tapaan Vanhempainyhdistys järjesti laskettelureissun Ellivuorelle. Täysi bussilastillinen innokkaita laskettelijoita oli valmiina matkaan koulun pihalla lauantai-aamulla klo 8.30. Sää suosi, eikä ollut liian kylmää vaan n. -5 C. Aurinkoa ei juuri päivän aikana näkynyt, mutta lumisadekaan ei haitannut laskuja.   
  
Vajaa kymmenen lasta osallistui alussa hiihtokouluun lastenrinteessä. Osa jäi tämän jälkeen harjoittelemaan mutkia vielä lastenrinteeseen, osa jatkoi matkaa jo ankkurihisseillä kohti isompia mäkiä.  
  
Jokainen sai käydä omalla ajallaan syömässä esim. rinneravintolassa. Kotimatkalle lähdettiin klo 16.15 ja autossa oli väsynyttä, mutta iloista porukkaa aktiivisen laskupäivän jälkeen.

Lastenkirpputori Neppari

Lastenkirpputori Neppari (Nortamonkatu 1) tarjoaa kuukaudeksi kerrallaan yhden loosin ilmaiseksi eri koulujen vanhempainyhdistyksille. Kortelan koulu sai loosin maaliskuun ajaksi. Koululaisten perheiltä pyydettiin lahjoituksena vaatteita ja leluja kirpparille vietäväksi. Myytävää tavaraa kertyi melko paljon ja loosi täytettiin heti ensimmäisenä mahdollisena päivänä. Loosia käytiin siivoamassa ja täydentämässä usean kerran viikossa hallituksen jäsenten toimesta. Tuottoa kertyi n. 100 €.

[Äitien ja lasten ilta 4.5.17](https://peda.net/rauma/koulut/kortela/vanhempainyhdistys/jli4)

Torstaina 4.5.2017 kerääntyi koulun liikuntasaliin yhteensä kolmisenkymmentä äitiä ja lasta viettämään mukavaa iltaa tanssin pyörteissä. Koulumme entinen opettaja Arja Raivo puolisonsa Seppo Ropposen kanssa tuli pitämään tanssillisen illan tulevan äitienpäivän kunniaksi koulun oppilaille ja heidän äideilleen, tai isoäideille/kummitädeille.   
  
Osallistujat olivat niin tanssin ja vauhdin lumoissa, ettei yhtään kuvaa edes huomattu ottaa hienoista koreografioista. Ilta alkoi vauhdikkaasti tiputanssilla. Sen jälkeen päästiin kokeilemaan piirissä tanssimista polkan tahtiin ja tanssijoien kesken asaioita piti tehdä eri tahtiin, mikä toi tanssahteluun roimasti haastetta lisää.  
  
Iltaan mahtui myös niin Letkistä, Macarenaa kuin Kikapotakin - hyvää ennakkotreeniä lapsille mahdollisia vanhojen tansseja ajatellen, ja mukavaa muistelua äideille, jotka siellä aikanaan ovat pyörähdelleet.  
  
Tanssin jälkeen olikin jo kaikilla nälkä ja pääsimme syömään herkullista pitsaa ja nauttimaan virvokkeista. Aterian kruunasi vielä leivoskahvit.

Pihapeli-ilta 23.5.17

Jo perinteikäs pihapeli-ilta pidettiin kolmatta kertaa, taas kerran niin aurinkoisessa kevätsäässä. Oppilaita vanhempineen oli saapunut paikalle miltei 70, joten pihapelien suosio tuli taas kerran hyvin todistettua.

Tapahtuman aluksi pidettiin pieni alkuverryttely, jossa kukin luokka ja/tai luokkalaisten vanhemmat saivat kerrallaan jumpata, jolloin porukka tuli toisilleen vähän tutummaksi. Myös tulevat ekaluokkalaiset perheineen olivat kutsuttuina iltaan.

Pelien alettua suurin osa porukasta halusi pelata "Pallo purkissa"-peliä. Toinen osa pelasi "Muumi-pesistä", jossa pallona toimi normaalia suurempi ja pehmeämpi pallo. Etenkin aikuiset olivat innoissaan tästä.

Yläpihalla perheen pienemmät saivat väritellä katuliiduilla taidetta pihalaatoille, tehdä jättiläissaippuakuplia, leikkiä hiekkalaatikolla tai kiipeillä leikkitelineissä. Tänä vuonna ohjelmassa oli myös kasvomaalausta, joka osoittautui varsin suosituksi, sillä jonoa riitti maalaukseen koko illan ajan.   
  
Leikkien ja maalausten ym. lomassa pelaajat saivat käydä syömässä herkullisia paistettuja vohveleita ja hilloa, sekä nauttia raikkaasta mehusta.

Stipendit

Vanhempainyhdistys lahjoitti 6 kpl 15 euron stipendejä Kortelan koulussa kädentaidoissa menestyneille oppilaille. Opettajat tekivät valinnat siten, että jokaiselta luokalta palkittiin yksi oppilas. Stipendit jaettiin koulun kevätjuhlassa 3.6.2017.